EFF: OB die rede waarom Vrede-klagte teruggetrek is | Netwerk24
Deur Llwewellyn Prince 05 Desember 2018 11:09
Adv. Busisiwe Mkhwebane, die openbare beskermer, se hantering van die Vrede-suiwelplaas in die Vrystaat is een van die redes waarom die strafregtelike klagte daaroor voorlopig teruggetrek is, meen die EFF.
Busisiwe MkhwebaneFoto: Jaco Marais
Thilivhali Mulaudzi, EFF-LP, het Woensdagoggend tydens 'n sitting van die parlement se portefeuljekomitee oor justisie en korrektiewe dienste gesê dat Mkhwebane daarom ook nie geskik is om haar pos te beklee nie.
Dit was tydens 'n debat waar die komitee moes besluit of die parlementêre proses bespoedig moet word om Mkhwebane uit haar pos te verwyder.
Dit volg nadat John Steenhuisen, DA-hoofsweep, vroeër die parlement versoek het om die proses te bespoedig, veral ná die hooggeregshof in Noord-Gauteng se vroeëre negatiewe bevindings teen Mkhwebane in die Absa-, Ciex- en Reserwebank-hofgeding.
Die meerderheid ANC-LP's was Woensdagoggend egter almal gekant dat Mkhwebane uit haar pos verwyder word.
Mulaudzi het in sy spreekbeurt onder meer gesê dat Mkhwebane vroeër vanjaar in die parlement deur LP's gevra is oor waarom sy in haar verslag oor die Gupta-verwante Estina-suiwelplaas net staatsamptenare en plaaswerkers geïmpliseer het. "Sy het nie politici soos Ace Magashule en Mosebenzi Zwane daaroor ondersoek nie. Sy het later in die parlement aangedui dat sy hulle nou sal ondersoek. Dit is deur haar optrede dat die land nou onderwerp is aan 'n regsdwaling. Dít is waarom die strafregtelike klagte in die Vrede-aangeleentheid teruggetrek is," het Mulaudzi gesê.
Die komiteesitting duur voort.
Meer oor: Adv. Busisiwe Mkhwebane | John Steenhuisen | Vrystaat | Politiek | Da | Openbare Beskermer (Ob) | Eff